
PATVIRTINTA 

Šakių rajono savivaldybės administracijos direktoriaus 2013 m. sausio 8 d. 
įsakymu Nr. AT-35
ŠAKIŲ RAJONO SAVIVALDYBĖS EISMO SAUGUMO KOMISIJOS VEIKLOS NUOSTATAI
I. BENDROJI DALIS

1. Rajono savivaldybės eismo saugumo komisija (toliau vadinama – Komisija) organizuoja ir kontroliuoja valstybinės eismo saugumo užtikrinimo politikos įgyvendinimą Šakių rajono savivaldybės teritorijoje.


2. Komisija savo veikloje vadovaujasi Lietuvos Respublikos saugaus eismo automobilių keliais įstatymu (Žin., 2000, Nr. 92-2883; 2007, Nr. 128-5213), Lietuvos Respublikos Vyriausybės nutarimais, Susisiekimo ir Vidaus reikalų ministerijų įsakymais, rajono savivaldybės tarybos sprendimais ir kitais teisės aktais, reglamentuojančiais eismo saugumo užtikrinimą bei šiais nuostatais.


3. Komisija sudaroma, keičiama jos sudėtis ir panaikinama rajono savivaldybės administracijos direktoriaus įsakymu.
II. KOMISIJOS UŽDAVINIAI IR FUNKCIJOS


4. Spręsti eismo organizavimo klausimus miestų ir kaimų gyvenamosiose vietovėse, vietinės reikšmės keliuose.



5. Įgyvendinti švietėjišką mokomąją veiklą eismo saugumo srityje.



6. Koordinuoti savivaldybės eismo saugumo programos įgyvendinimą. 


7. Analizuoti eismo įvykių priežastis, įgyvendinti saugaus eismo prevencines priemones, mažinančias eismo įvykius, tobulinti eismo organizavimą, atsižvelgiant į eismo įvykių kelyje priežastis ir aplinkybes.


8. Teikti pasiūlymus dėl gatvių ir kelių priežiūros.


9. Dalyvauti svarstant transporto infrastruktūros objektų projektavimo, statybos ir rekonstravimo klausimus.


10. Tikrinti eismo reguliavimo priemonių naudojimo efektyvumą.


11. Svarstyti fizinių ir juridinių asmenų prašymus ir pasiūlymus eismo klausimais.
III. KOMISIJOS TEISĖS

12. Gauti iš valstybės ir savivaldybės institucijų, įmonių, įstaigų ir organizacijų informaciją ir dokumentus, kurių reikia rajono savivaldybės eismo saugumo programai parengti, informaciją apie eismo saugumo programoje numatytų priemonių įgyvendinimą, taip pat kitą informaciją ir dokumentus, kurių reikia komisijos funkcijoms vykdyti.


13. Teikti valstybės ir savivaldybės institucijoms ir įstaigoms pasiūlymus dėl savivaldybės eismo saugumo programoje numatytų priemonių įgyvendinimo.


14. Kviesti ekspertus, kitus kompetentingus specialistus probleminiams saugaus eismo klausimams spręsti.

IV. KOMISIJOS DARBO ORGANIZAVIMAS

15. Komisijos darbui vadovauja ir jos darbą organizuoja komisijos pirmininkas.


16. Komisijos pirmininką pavaduoja komisijos pirmininko įgaliotas asmuo.


17. Posėdžio darbotvarkė pranešama visiems komisijos nariams ne vėliau kaip prieš 3 dienas iki posėdžio. Informacija apie numatomus svarstyti klausimus prieš 3 dienas iki posėdžio skelbiama rajono savivaldybės interneto svetainėje.


18. Komisijos pirmininkas turi teisę įtraukti neatidėliotinus klausimus į darbotvarkę posėdžio pradžioje, jei už tai balsavo komisijos narių dauguma.


19. Komisijos posėdis yra teisėtas, jeigu jame dalyvauja ne mažiau kaip 2/3 komisijos narių. Jeigu komisijos pirmininkas negali dalyvauti posėdyje, posėdžiui pirmininkauja komisijos pirmininko įgaliotas asmuo.


20. Komisijos sprendimai priimami posėdyje dalyvaujančių komisijos narių balsų dauguma. Jeigu balsų būna po lygiai, lemia komisijos pirmininko balsas. Atskiroji komisijos narių nuomonė  įrašoma į protokolą. Negalintys dalyvauti posėdyje komisijos nariai savo nuomonę gali pareikšti prieš posėdį raštu.


21. Komisijos posėdžiai šaukiami ne rečiau kaip kartą per ketvirtį.


22. Komisijos posėdžiuose stebėtojų teisėmis gali dalyvauti suinteresuotų asmenų ar institucijų atstovai, kai svarstomi su jų interesais susiję klausimai.


23. Komisijos sprendimai įforminami protokolu. Komisijos protokolus rašo, raštvedybą tvarko posėdžio sekretorius.


24. Komisijos posėdžio protokolus pasirašo komisijos (posėdžio) pirmininkas ir sekretorius.

